PREDBEŽNÁ INFORMÁCIA
(podľa § 9 zákona č. 400/2015 Z. z. o tvorbe právnych predpisov
a o Zbierke zákonov Slovenskej republiky a o zmene a doplnení niektorých zákonov)

1. Pripravovaný právny predpis:

Návrh zákona, ktorým sa mení a dopĺňa zákon č. 199/2004 Z. z. Colný zákon a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 35/2019 Z. z. o finančnej správe a o zmene a doplnení niektorých zákonov v znení neskorších predpisov 

2. Základné ciele právnej úpravy:

Cieľom navrhovanej úpravy je prijatie národných predpisov, ktorých potreba vyplynula z nadobudnutia účinnosti nariadenia Európskeho parlamentu a Rady (EÚ) 2026/2108 zo 16. septembra 2026, ktorým sa stanovuje Colný kódex Únie a zriaďuje Colný orgán Európskej únie a ktorým sa zrušuje nariadenie (EÚ) č. 952/2013 (ďalej len „nový Colný kódex Únie“). 

Colnou reformou Európskej únie, ktorej jadrom je nový Colný kódex Únie, sa modernizuje colný systém EÚ tým, že sa stane digitálnejším a založeným na údajoch (na rozdiel od súčasného systému podávania colných vyhlásení). Bude existovať jednotné miesto vstupu pre všetky colné operácie v celej EÚ namiesto viacerých vnútroštátnych systémov. Nový Colný kódex Únie modernizuje colné režimy, harmonizuje procesy a posilňuje riadenie rizík. Umožňuje lepšie reagovať na rastúce výzvy medzinárodného obchodu, vrátane elektronického obchodu. Túto zmenu paradigmy v colných procesoch je potrebné zohľadniť na národnej úrovni a zmeniť a doplniť národné predpisy. Aspekty súvisiace so zmenou konceptu predkladania tovaru colným orgánom a toku údajov prostredníctvom novovytvoreného Colného dátového centra EÚ je potrebné upraviť v zákone č. 199/2004    Z. z. Colný zákon a o zmene a doplnení niektorých zákonov v znení neskorších predpisov (ďalej len „Colný zákon“) . Ďalej je tiež potrebné doplniť pravidlá pre iné ako trestnoprávne sankcie, keďže nový Colný kódex Únie stanovil spoločný rámec a minimálny zoznam porušení colných predpisov, na ktoré sa vzťahujú sankcie. Rovnako je potrebné zohľadniť, že nový Colný kódex Únie vytvoril osobitnú skupinu obchodníkov, tzv. dôveryhodný a preverovaný obchodník („Trust & Check“). Súčasťou legislatívneho návrhu bude zároveň zmena súvisiacich právnych predpisov tak, aby bola právna úprava súvisiaca s colnou reformou Európskej únie aplikovateľná colnými orgánmi, preto je primerane potrebné zmeniť a doplniť zákon č. 35/2019 Z. z. o finančnej správe a o zmene a doplnení niektorých zákonov v znení neskorších predpisov. 

3. Zhodnotenie súčasného stavu:

Colný zákon v platnom znení upravuje pravidlá a postupy zaobchádzania s tovarom pri pohybe tovaru medzi colným územím Európskej únie a tretími štátmi na území Slovenskej republiky a opatrenia na zabránenie protiprávnemu konaniu osôb pri dovoze, vývoze a tranzite tovaru medzi Európskou úniou a tretími štátmi na území Slovenskej republiky. Tieto pravidlá a postupy dopĺňajú, resp. v dovolenom rozsahu modifikujú pravidlá, resp. postupy upravené  colnými predpismi Európskej únie, ktoré budú zrušené a nahradené novým Colným kódexom Únie. Je preto potrebné reagovať na túto legislatívnu zmenu. 



4. Spôsob zapojenia verejnosti do prípravy právneho predpisu:

Verejnosť sa môže zapojiť do prípravy právneho predpisu formou zasielania podnetov 
a návrhov v súlade so základným cieľom podľa bodu 2. 

Kontaktné údaje:
Ministerstvo financií Slovenskej republiky
odbor colný
Štefanovičova 5
817 82 Bratislava 15
email: maria.valachova@mfsr.sk 

5. Predpokladaný termín začatia pripomienkového konania:
    január 2027

